
Principiul esenţial de coordonare în teoria generală a relativităţii (TGR) este 
principiul echivalenţei, incluzând o euristică negativă în conformitate cu metodologia 
programelor ştiinţifice de cercetare a lui Imre Lakatos . 1 Argumentul ”nu este acela că 
toate cadrele de referinţă sunt echivalente, ci că coordonarea clasică a mişcării 
uniforme în linie dreaptă cu căile particulelor fără forţă aplicată nu poate fi realizată 
fără nicio ambiguitate sau inconssistenţă .” 2 3 4 5 Principiul echivalenţei afirmă 
că descompunerea mişcării gravitaţionale într-o mişcare uniformă şi o acceleraţie 
gravitaţională nu poate fi unică, deoarece căderea liberă nu se distinge la nivel local de 
mişcarea uniformă. Oricum, o astfel de descompunere implică o încălcare a covarianţei 
generale, pentru că reprezintă o alegere arbitrară a unui sistem de coordonatei Pentru 
orice sistem de coordonate, dacă identificăm liniile sale cu liniile geodezice, putem 
construi câmpul gravitaţional astfel încât să se poată diferenţia între aceste geodezice 
şi mişcările efectivei 

Teoria specială a relativităţii (TSR) a lui Einstein este construită pe două 
postulate fundamentale, postulatul luminii (viteza luminii, în "cadrul de repaus", este 
independentă de viteza sursei), şi principiul relativităţii. Acesta din urmă a fost adoptat 
de Einstein în mod explicit ca mijloc de restrângere a formei legilor, oricare ar fi 
structura lor detaliată. Astfel, avem diferenţa între o teorie "constructivă" şi una 
"principală" Teoria generală a relativităţii a fost dezvoltată folosind ca nucleu un 
principiu de simetrie: principiul covarianţei generalei Iniţial, Einstein a văzut 
principiul covarianţei generale ca o extensie a principiului, relativităţii în mecanica 
clasică, şi în TSR. Pentru Einstein, principiul covarianţei generale a fost un postulat 
crucial în dezvoltarea TGR. Libertatea difeomorfismului TGR (invarianţa formei legilor 
sub transformări ale coordonatelor depinzând de funcţiile arbitrare ale spaţiului şi 
timpului) este o simetrie spaţio-temporală "locală", spre deosebire de simetriile spaţio- 
temporale "globale" ale TSR (care depind în schimb de parametrii constanţi). 


1 Imre Lakatos, The Methodology of Scientific Research Programmes: Volume 1: Philosophical Papers 
(Cambridge University Press, 1980). 

2 Robert Disalle, „Spacetime Theory as Physical Geometry”, Erkenntnis 42, nr. 3 (1995): 317-337. 

3 A. Einstein, „The foundation of the general theory of relativity”, în The Principie of Relativity. Dover Books on 
Physics. June 1, 1952. 240 pages. 0486600815, p. 109-164, 1952, 114, 
http://adsabs.harvard.edu/abs/1952prel.book.. 109E. 

4 Einstein, 142-43. 

5 Katherine Brading, Elena Castellani, şi Nicholas Teh, „Symmetry and Symmetry Breaking”, în The Stanford 
Encyclopedia of Philosophy, ed. Edward N. Zalta, Winter 2017 (Metaphysics Research Lab, Stanford University, 
2017), https://plato.stanford.edu/archives/win2017/entries/symmetry-breaking/. 

în ultimii ani, au apărut numeroase dezbateri în fizică şi filosofie referitor la 
anumite tipuri de simetrii care acţionează în spaţiul teoriilor. Asemenea simetrii sunt 
interpretate ca realizând o "echivalenţă" între două teorii despre care se spune că sunt 
legate de o "simetrie duală" (în cazul unei "simetrii" în sensul strict al unui 
automorfism, acestea se numesc "auto-dualităţi"). Katherine Brading 6 7 exemplifică prin 
dualităţile dintre teoriile câmpului cuantic (cum ar fi dualitatea magnetică/electrică 
generalizată), între teoriile corzilor (cum ar fi dualităţile T şi S) şi între descrierile fizice 
care sunt, precum o teorie a câmpului cuantic şi o teorie a corzilor, ca în cazul 
dualităţilor gauge/gravitaţie.? Alte exemple sunt dualitatea poziţie-impuls, dualitatea 
undă-particulă, sau şi dualitatea Kramers-Wannier a modelului Ising bidimensional în 
fizica statistică. Dualităţile sunt transformări între teorii, în timp ce simetria este o 
mapare între soluţiile aceleiaşi teorii. O simetrie poate fi exactă (valabilitate 
necondiţionată), aproximativă (valabilă în anumite condiţii) sau ruptă (în funcţie de 
obiectul luat în considerare şi de contextul său). Simetriile au funcţionat normativ, ca 
nişte constrângeri, în covarianţa generală a lui Einstein în stabilirea ecuaţiilor 
relativităţii generale. 

Elie Zahar a afirmat că dezvoltarea de către Einstein a relativităţii s-a datorat 
unor convingeri metafizice vagi ale acestuia, corepunzând unor "prescripţii euristice” 
proprii care au devenit un instrument specific şi puternic. Zahar declară că revoluţia 
ştiinţifică a lui Kuhn nu se aplică în cazul lui Einstein. Conform lui, două "dispozitive 
euristice” au dus la descoperirea teoriei relativităţii: cerinţa internă de coerenţă, şi 
susţinerea că, "din moment ce Dumnezeu nu este înşelător, nu pot exista accidente în 
natură.” Simetriile naturale sunt fundamentale la nivel ontologic, iar regula euristică 
are prioritate în faţa unei teorii care nu explică simetriile ca manifestări mai profunde . 8 

Conform lui Newton, gravitaţia nu este o calitate primară la fel ca inerţia sau 
impenetrabilitatea. De aceea, inerţia şi gravitaţia sunt proprietăţi independente. Dar 
Newton afirmă că masa inerţială este egală cu masa gravitaţională, fără a explica 
motivul acestei identităţi (există o simetrie care contrazice independenţa celor două 
proprietăţi). în cazul experienţei lui Michelson, prin postularea eterului ca mediu 
universal rezultă că acesta este nedetectabil, ceea ce constituie un paradox. Einstein a 


6 Katherine Bracing şi Harvey R. Brown, „Symmetries and Noether’s Theorems”, în Symmetries in Physics: 
Philosophical Reflections, ed. Katherine A. Brading şi Elena Castellani (Cambridge University Press, 2003), 89- 
109. 

7 Brading, Castellani, şi Teh, „Symmetry and Symmetry Breaking”. 

8 Elie Zahar, „Why Did Einstein’s Programme Supersede Lorentz’s? (II)”, British Journal for the Philosophy of 
Science 24, nr. 3 (1973): 223-262. 

devenit conştient de acest paradox. Einstein elimină asimetria dintre gravitaţie şi 
inerţie propunând ca toate câmpurile gravitaţionale să fie inerţiale. El mai avea şi alte 
obiecţii faţă de fizica clasică: teoria electromagnetică a lui Lorentz se confrunta cu un 
dualism între particule încărcate discrete guvernate de legile lui Newton şi un câmp 
continuu care respecta ecuaţiile lui Maxwell; relativitatea se aplica pentru Lorentz 
mecanicii, dar nu şi electrodinamicii; ideea de spaţiu absolut (există un cadru inerţial 
privilegiat), deşi eliminarea lui nu influenţează mecanica clasică. 

Einstein a apreciat la principiul relativităţii universalitatea sa şi rolul său 
unificator pentru mecanică şi electrodinamică, acesta fiind primul principiu pe care şi- 
a dezvoltat teoria generală a relativităţii. Al doilea principiu este cel al luminii dar, din 
punct de vedere epistemologic, al doilea punct de plecare al lui Einstein în dezvoltarea 
teoriei generale a relativităţii nu a fost principiul luminii, ci ideea că ecuaţiile lui 
Maxwell sunt covariante şi exprimă o lege a naturii. Principiul luminii rezultă din 
această idee, ca şi principiul relativităţii, conform lui Zahar.9 

Practic, Einstein avea de ales să dezvolte relativitatea generală pornind de la 
ecuaţiile lui Maxwell sau de la legile lui Newton. Dar în dualismul dintre particule şi 
câmpuri, toate încercările de explicare mecanică a comportamentului câmpului au 
eşuat. 

Conform lui Zahar, niciun experiment "crucial" nu ar fi putut fi conceput între 
teoria lui Lorentz şi cea a lui Einstein în 1905. Dar Minkowski şi Planck abandonează 
programul clasic pentru relativitatea specială, contrar metodologiei lui Kuhn. Mai 
mult, Einstein era pe atunci un quasi-necunoscut, în timp ce Lorentz era o autoritate 
recunoscută. Iar teoria lui Lorentz a fost foarte clară faţă de cea a lui Einstein care a 
implicat o revizuire majoră a noţiunilor de spaţiu şi timp. De asemenea, nu au existat 
anomalii pe care teoria lui Einstein să le fi soluţionat mai bine decât Lorentz. în plus, 
Lorentz însuşi a fost în final convins de noua perspectivă. 10 Whittaker 11 consideră pe 
Lorentz si Poincare drept adevăraţii autori ai relativităţii speciale, meritul lui Einstein 
fiind cel al dezvoltării relativităţii generale. Astfel programul eteric al lui Lorentz nu ar 
fi fost învins de programul relativităţii, ci practic a fost dezvoltat în el. Zahar îl 
contrazice, pe baza faptului că cele două programe posedă euristici foarte diferite. 12 


9 Zahar. 

10 Zahar. 

11 Edmund Taylor Whittaker, A History ofthe Theories of Aether and Electricity (Harper, 1960). 

12 Zahar, „Why Did Einstein’s Programme Supersede Lorentz’s?” 

în cazul revoluţiei copernicane, programul platonic de modelare a fenomenului 
prin mişcări circulare şi sferice a avut iniţial succes, cu fiecare planetă pe o sferă 
cristalină fizică reală în rotaţie axială. Ulterior s-a descoperit că distanţa dintre pământ 
şi planete variază, astfel încât s-au făcut ipoteze suplimentare prin excentricităţi, 
epicicluri şi ecrane, pentru a explica noile observaţii. Când s-a încercat să se determine 
mişcarea corpurilor cereşti faţă de pământ datorită mişcărilor neuniforme au apărut 
diferenţe între fenomene şi metodele matematice care permiteau doar mişcări 
circulare cu pământul în centrul universului. Copernic, deşi a considerat Soarele fix, 
nu a rezolvat această diferenţă, apelând în continuare la epicicluri. Kepler a fost cel 
care a desfiinţat epiciclurile şi a găsit legile mişcării eliptice a planetelor cu Soarele într- 
un focar. Lorentz s-a folosit de transformările galileene, eliminând epiciclurile dar 
conferind cadrului eteric un statut privilegiat. Tot aşa cum Copernic a fost conştient de 
idealizarea modelului său planetar, Lorentz a înţeles ulterior că coordonatele efective, 
şi nu cele galileene, sunt cantităţile măsurate în cadrul în mişcare. Einstein a renunţat 
la transformările galileene şi a identificat coordonatele efective măsurate ca fiind 
singurele reale. Euristica lui Einstein se bazează pe o cerinţă generală a covarianţei 
Lorentz pentru toate legile fizice, impunând renunţarea la transformările galileene. 

Zahar afirmă că Lorentz şi Einstein au apelat la euristici diferite în programele 
lor de cercetare.^ Programul eteric a fost înlocuit practic de un program cu putere 
euristică mai mare, acesta fiind motivul pentru care Planck a abandonat teoria lui 
Lorentz în favoarea lui Einstein chiar înainte ca programul lui Einstein să devină 
progresiv empiric. Cele două teorii sunt similare din punctul de vedere al "nucleului 
dur” (euristica negativă), putând fi considrate drept programe bifurcate. Diferenţa 
dintre euristicile pozitive a fost cea care a condus la alegerea de către oamenii de ştiinţă 
a programului lui Einstein la începutul secolului trecut. Euristica pozitivă a lui Lorentz 
a constat în dotarea eterului cu proprietăţi care să explice multe fenomene fizice, 
inclusiv câmpul electromagnetic şi mecanica newtoniană. Această abordare a permis o 
dezvoltare rapidă a programului lui Lorentz, dar spre sfârşitul secolului 19 euristica sa 
atinsese un punct de saturaţie. A apărut o serie de programe degenerate ca modele 
mecanice pentru a rezolva anomaliile eterului. Pentru a explica anumite fenomene 
electromagnetice, Lorentz a introdus postulatul eterului aflat în stare de repaus, dar 
calculele ulterioare au contrazis această ipoteză. 


13 Zahar. 

Diferenţele dinre viziunile lui Lorentz şi Einstein era una metafizică: Lorentz 
considera că universul respectă legile inteligibile (există un mediu de propagare, un 
absolut "acum", etc.), în timp ce pentru Einstein universul este guvernat de principii 
coerente matematic, (legi covariante, etc.) Zahar afirmă că toate revoluţiile ştiinţifice 
majore au fost însoţite de o creştere a coerenţei matematice însoţită de o pierdere 
(temporară) a inteligibilităţii (astronomia newtoniană este mai coerentă decât cea 
ptolemeică, dar acţiunea la distanţă era neacceptată înainte de Newton, apoi acceptată 
la sfârşitul secolului 18 şi din nou respinsă după Maxwell). în programul de cercetare 
al lui Lorentz, comportamentul câmpului electromagnetic ajunsese să dicteze 
proprietăţile eterului, chiar improbabile (de exemplu, eter în repaus şi care acţionează 
prin forţe nete zero). Practic, strategia euristică a lui Lorentz s-a inversat: în loc deducă 
o teorie din eterul considerat fundamental, ajunge la eter pe baza câmpului. Euristica 
lui Einstein s-a bazat pe cerinţa ca toate legile fizice să fie Lorentz-covariante (să ia 
aceeaşi formă indiferent de cadrul de referinţă), şi legea clasică să rezulte din noua lege 
ca un caz la limită. 

Pentru a obţine o teorie relativistă a gravitaţiei, Einstein a păstrat principiul 
echivalenţei, a decis să trateze toate sistemele de coordonate în mod egal şi să impună 
o condiţie a covarianţei generale asupra tuturor legilor. Succesul empiric a relativităţii 
generale prin predicţia corectă a comportamentulului periheliului lui Mercur s-a 
dovedit crucial pentru dezvoltarea în continuare a programului. 

încă din 1905, programul relativităţii s-a dovedit a fi superior euristic faţă de cel 
clasic. Dar relativitatea specială nu a reuşit să surclaseze empiric programul Lorentz. 
Experimentul lui Bucherer^ a confirmat ambele ipoteze, iar experimentul lui 
Kaufmann^ le-a negat pe amândouă. înainte de apariţia relativităţii generale, 
comunitatea ştiinţifică vorbea despre teoria lui Lorentz-Einstein considerându-le ca 
echivalente din punctul de vedere al unui observator. Relativitatea generală a reuşit să 
înlocuiască empiric programul Lorentz explicând cu succes "precesia anormală" a 
periheliului lui Mercur. Această predicţie a constituit un progres empiric. în plus, 
relativitatea generală s-a dovedit a fi mai falsifiabilă. 


14 A. H. Bucherer, „Die experimentelle Bestătigung des Relativitătsprinzips”, Annalen der Physik 333 (1909): 
513-36, https://doi.org/10.1002/andp.19093330305. 

15 W. Kaufmann, „Uber die Konstitution des Elektrons”, Annalen der Physik 324 (1906): 949, 
https://doi.org/! 0.1002/andp. 19063240303. 

Nicholas Maxwell propune şi el o metodă pentru unificarea a două teorii ”care 
se contrazic reciproc.” 16 Modalitatea propusă de el pentru stabilirea teoriei unificate 
este următoarea: din cele două teorii, se aleg elementele comune care nu se contrazic, 
se înlătură elementele contradictorii, şi pe această bază se dezvoltă noua teorie. El nu 
exemplifică suficient de clar, în opinia mea, care ar fi acele elemente comune în cazul 
mecanicii clasicii şi a electrodinamicii clasice, luate în considerare de toţi oamenii de 
ştiinţă ca două teorii contradictorii din care s-a născut teoria specială a relativităţii. De 
asemenea, Nicholas Maxwell impune existenţa unei ”ipoteze cruciale”, a cărei 
falsificabilitate să permită acceptarea teoriei ca rezultând dintr-o metodă de 
descoperire având la bază empirismul orientat spre scop. în fizica zilelor noastre, sunt 
nenumărate exemple de teorii unificatoare (precum teoria M care propune unirea 
tuturor forţelor fundamentale, inclusiv gravitaţia) care nu şi-au propus să devină 
falsificabile prin "ipoteze cruciale”. 

Relativitatea generală este rezultatul unificării, de către Einstein, a teoriei 
gravitaţiei universale a lui Newton (cu acţiunea instantanee la distanţă a gravitaţiei) şi 
teoriei speciale a relativităţii (cu limitarea oricărei viteze, la valoareaconstantă a vitezei 
luminii, c). Aceste două principii se contrazic. Deci, conform lui Maxwell, ar trebui 
eliminate din viitoarea teorie unificatoare. 


16 Nicholas Maxwell, Karl Popper, Science and Enlightenment (London: UCL Press, 2017). 

